Scandalul privind construirea ilegala a Parohiei Sfanta Vineri din Alexandru cel Bun a ajuns in faza executarii silite. Constantin Iancu, ieseanul pe al carui teren au fost construite ilegal parohia si Gradinita nr. 21, poate cere in orice moment demolarea bisericii pentru a i se returna terenul, avand in spate o sentinta judecatoreasca definitiva si executorie. Constantin Iancu a anuntat ca nu intentioneaza acest lucru, daca se va ajunge la o solutie amiabila, adica daca va primi in compensare un teren cu o valoare echivalenta. Municipalitatea si Constantin Iancu se vor intalni la finele lunii la un mediator pentru a discuta aceasta posibilitate. Pozitia Mitropoliei Moldovei si Bucovinei este una cel putin ciudata. Dupa ce biserica a fost construita ilegal, preotul Constantin Sturzu, purtatorul de cuvant al Mitropoliei, considera ca legislatia ar trebui modificata pentru ca bisericile sa fie protejate.

„Este ingrijorator ca o persoana ar putea merge cu gandul pana la recuperarea terenului respectiv. Suntem mahniti. Biserica a fost construita cu buna-credinta. Nu ajungeam in aceasta situatie daca ar fi existat dubii asupra proprietatii terenului. Cred ca este un vid legislativ, pentru ca legile protejeaza anumite imobile, ele nefiind demolabile, chiar daca sunt probleme cu terenul pe care sunt ridicate. Nu stiu de ce nu ar fi cazul sa fie o prevedere care sa vizeze si bisericile, a caror utilitate publica este incontestabila. Parohia din Alexandru deserveste mii de persoane”, a declarat purtatorul de cuvant al Mitropoliei.